KIRJALLINEN KYSYMYS E-0802/01 esittäjä(t): Peter Liese (PPE-DE) komissiolle. Väärennettyjen AGRIM-tuontitodistusten esittäminen Väli- ja Etelä-Amerikasta tuotavien banaanien vapaaseen liikkeeseen luovutuksen yhteydessä.



Virallinen lehti nro 340 E , 04/12/2001 s. 0096 - 0098



KIRJALLINEN KYSYMYS E-0802/01 esittäjä(t): Peter Liese (PPE-DE) komissiolle (19. maaliskuuta 2001) Aihe: Väärennettyjen AGRIM-tuontitodistusten esittäminen Väli- ja Etelä-Amerikasta tuotavien banaanien vapaaseen liikkeeseen luovutuksen yhteydessä Jäsenvaltioiden toimivaltaisille viranomaisille 29. kesäkuuta 2000 osoitetun avunantopyynnön mukaan komissio selvittää joidenkin yritysten osuuden tuontitodistusten väärentämiseen kolmansista maista yhteisöön tapahtuvan banaanintuonnin yhteydessä. Se arvioi vilpillisesti tuotujen banaanien määrän olevan vähintään 200 000 tonnia. Komissio on ollut tietoinen todistusten väärentämisestä vuodesta 1997 lähtien. Italiaa koskevassa tapauksessa (Hortofruticola Acese) 12. kesäkuuta 2000 väärentäminen voitiin todistaa ja se saatiin loppumaan. Kysyn komissiolta seuraavaa: 1. Viittaavatko komission arviot banaanien laittomasta tuonnista yhteisöön vuosittaisiin määriin vai vuodesta 1997 lähtien vilpillisesti tuotujen banaanien kokonaismäärään? 2. Pitääkö paikkansa, että vilpillinen tuonti on aiheuttanut vakavia häiriöitä markkinoilla ja markkinahintojen huomattavan laskun erityisesti vuodesta 1998 lähtien? 3. Voiko komissio ilmoittaa, kuinka paljon tuotantotuet ovat nousseet vuosittain vuodesta 1997 lähtien? 4. Onko tuotantotukien kehitys komission mielestä yhteydessä markkinahintojen kehitykseen? 5. Kuinka paljon tuotantotukia yhteisö olisi komission mielestä säästänyt, jos hintojen kehitys olisi säilynyt vakaana vuosina 1994-1996? 6. Kuinka paljon yhteisö on menettänyt tuontitulleja ilman tuontilupia tapahtuvan banaanintuonnin takia? 7. Komissio antoi erittäin nopeasti erään petostapauksen paljastuttua asetuksen artiklan 26 a lisäämisestä asetukseen N:o 2362/98(1) väärennettyihin tai laittomasti myönnettyihin tuontitodistuksiin liittyvien petosten estämiseksi. Miksei komissio ryhtynyt näihin toimiin heti kun se sai tietää väärentämistä koskevista epäilyistä vuonna 1997? (1) EYVL L 293, 31.10.1998, s. 32. Franz Fischlerin komission puolesta antama vastaus (7. toukokuuta 2001) Euroopan petostentorjuntavirasto (OLAF) on osoittanut, että banaaneja on tuotu vilpillisesti vuosina 1998, 1999 ja 2000 yhteensä 210 000 tonnia. Koska oikeudellinen tutkinta on edelleen kesken, komissio ei voi antaa tämän tarkempia tietoja petoksen kokonaisarvioinnista. On erittäin vaikea arvioida, ovatko petokset vaikuttaneet banaanien hintakehitykseen ja kuinka suuri mahdollinen vaikutus on. Eräät muut tekijät ovat vaikuttaneet hintatasoon suoremmin. Huomattakoon, että vientibanaanien, joista on jo ylituotantoa, määrä on lisääntynyt viime vuosien aikana edelleen (10 prosentilla) ensisijaisesti Ecuadorin tuotannon kasvun vuoksi. Ecuadorin banaanien FOB-hinnat, samoin kuin tuontihinnat yhteisössä, laskivat yli 15 prosenttia vuosien 1996 ja 2000 välisenä aikana. Lisäksi on otettava huomioon muita tekijöitä, kuten muista hedelmistä aiheutuva kilpailu, banaanien kulutuksen kannalta mahdollisesti suotuisat tai epäsuotuisat olosuhteet ja hedelmien kokonaiskulutuksen kehitys yhteisössä. Tuotantoa koskevan yksikkötuen kehitys (euroa/100 kg): - 1995: 27,18; - 1996: 29,05; - 1997: 24,81; - 1998: 24,42; - 1999: 29,69; Nämä tiedot osoittavat mitä ilmeisimmin, ettei petosten ja tukitason kehityksen välillä ole suoraa yhteyttä. Vuonna 1999 myönnetty tuki ei juurikaan poikkea vuonna 1996 myönnetystä tuesta, vaikka vuosi 1996 ei kuulunut petosajanjaksoon. Ei pidä myöskään unohtaa sitä, että kiinteä viitetulo, jota käytetään viitetulona määritettäessä tasaustukea, on noussut 5 prosenttia markkinointivuoden 1998 osalta ja 8 prosenttia markkinointivuoden 1999 osalta. Tuotantotuki on eräänlainen tasausmaksujärjestelmä. Se kattaa eron kiinteän viitetulon ja sen keskihinnan välillä, joka on saatu pidettäessä kaupan yhteisön tuotteita jonain tiettynä vuonna. Kohtiin 2 ja 3 annetut vastaukset kattavat myös tämän kohdan. Tulleja olisi perittävä tosiasiallisen tuonnin ajankohtana voimassa olleen kiintiön ulkopuolisen tullin ja kiintiöitä väärennetyin todistuksin käytettäessä maksetun etuustullin välisestä erotuksesta. Koska tässä vaiheessa todettu vilpillisen tuonnin määrä on noin 210 000 tonnia, menetettyjen tullien määrä on noin 160 miljoonaa euroa. Perintämenettelyt on aloitettu asianomaisissa jäsenvaltioissa. Kun komissio sai tietää väärennettyjen tuontitodistusten käyttämistä koskevista huhuista, se pyysi jäsenvaltioilta tietoja tilanteesta. Jäsenvaltiot vastasivat, ettei niillä ollut tietoa petoksista ja että tuonti oli suoritettu sääntöjen mukaisesti. Koska huhut kuitenkin jatkuivat, Euroopan petostentorjuntavirasto suoritti yhdessä maatalouden pääosaston kanssa aiempaa perusteellisempia tutkimuksia, joiden ansiosta saatiin ensimmäiset todisteet petoksista. Heti kun komissio sai tietää petoshuhujen olleen perusteltuja ja etenkin kun se sai tietää niiden luonteesta, se katsoi tarpeelliseksi aloittaa välittömästi joukon toimenpiteitä banaanialan tuontitodistusjärjestelmän valvonnan tehostamiseksi. Komissio antoi tätä silmällä pitäen 25. heinäkuuta 2000(1) asetuksen, joka koskee ensisijaisesti tuontitodistukset antaneen elimen suorittamaa kaikkien yhteisössä käytettävien todistusten ja todistusotteiden valvontaa, banaanien tuontimenettelyn osalta tullitoimipaikoissa rekisteröityjä toimijoita koskevan luettelon laatimista ja menettelyä, jota tulliviranomaisten on noudatettava, mikäli banaanien vapaaseen liikkeeseen luovuttamista varten esitettyjen todistusten tai otteiden aitoutta epäillään. (1) Neuvoston asetuksen (ETY) N:o 404/93 soveltamista koskevista yksityiskohtaisista säännöistä banaanien tuontia yhteisöön koskevan järjestelmän osalta annetun asetuksen (EY) N:o 2362/98 muuttamisesta 25 päivänä heinäkuuta 2000 annettu komission asetus (EY) N:o 1632/2000, EYVL L 187, 26.7.2000.